
Arvamuse esitamine Work in Estonia 2026-2029 tegevuskava kohta

Lugupeetud Liina Vahtras!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust Work in Estonia 2026-2029 tegevuskava kohta, mis toetab Eesti ettevõtteid sihtrühma kuuluvate välistalentide kaasamisel, soodustab nende jõudmist Eestisse ning kohanemist ja pikaajalist töötamist Eestis. Kaubanduskoda toetab, et programmi sihtrühma lisanduvad uue prioriteedina tööstussektori ettevõtted, kes vajavad rahvusvahelist tipptalenti. Järgnevalt esitame oma kommentaarid ja ettepanekud tegevuskava kohta.

1. Tegevuskava eesmärgid
Tegevuskava (lk 2) kohaselt hinnatakse Work in Estonia programmi tulemuslikkust välistalentide (sh kaaslaste programmi lõpetanute) poolt tasutud tööjõumaksude mahu alusel. Igaks aastaks seatakse eesmärgid kõigi kolme strateegilise tegevussuuna lõikes, mida jooksvalt monitooritakse ja hinnatakse.
Tegevuskavas ei ole kirjas, mis on eesmärk 2029. aastaks. Samuti ei ole kirjas praegune seis, millest eesmärgi saavutamist mõõdetakse. Eelmise perioodi kohta on välja toodud välisriikide tippspetsialistide palgatulu, kuid mitte nende tasutud tööjõumaksude mahtu, mille alusel tulemuslikkust edaspidi hinnatakse. Ilma konkreetse eesmärgi ja lähtetasemeta ei ole võimalik hiljem hinnata, kas tegevuskava on olnud tulemuslik. Tegevuskava kohaselt seatakse tegevussuundade eesmärgid igaks aastaks, kuid tegevuskavas endas neid ei ole. Seetõttu ei selgu tegevuskavast, mida iga tegevussuunaga perioodi jooksul saavutada soovitakse. 
Kaubanduskoja ettepanek:
Palume lisada tegevuskavasse programmi eesmärk 2029. aastaks ning tuua eesmärgi juures välja praegune seis. Lisaks palume kaaluda alaeesmärkide lisamist iga strateegilise tegevussuuna kohta.

2. Iga-aastased tööplaanid
Tegevuskava (lk 3) kohaselt toetavad tegevuskava elluviimist iga-aastased tööplaanid, mis võimaldavad kohandada tegevusi vastavalt ettevõtete vajadustele, rahvusvahelise talendituru arengule ning majandus- ja julgeolekukeskkonna muutustele.
Tegevuskava hõlmab aastaid 2026-2029 ja eelmine tegevuskava lõppes 2025. aastaga. 2026. aasta hakkab lõppema, kuid selle aasta tööplaani ei ole koos tegevuskavaga esitatud. Kuna tegevuskava endas konkreetseid tegevusi ei nimetata, ei ole tööplaanideta võimalik hinnata, milliseid tegevusi lähiajal plaanitakse ellu viiakse.
Kaubanduskoja ettepanek:
Palume selgitada, millal valmivad 2026. ja 2027. aasta tööplaani kavand. Leiame, et 2026. aasta tööplaan peaks juba varasemalt olemas olema ning 2027. aasta tööplaan oleks võinud olla tegevuskava kavandi juures, et huvigruppidel oleks võimalust ka sellega tutvuda ning lähiaja tegevustest paremini aru saada. 

3. Ettevõtlusorganisatsioonide kaasamine
Toetame põhimõtet, et tegevuskavasse on sisse kirjutatud koostöö ettevõtete esindajate ja ettevõtlusorganisatsioonidega. Samas leiame, et tegevuskavas ei ole mõistlik välja tuua konkreetseid ettevõtlusorganisatsioone, keda plaanitakse kaasata. Kaasata tuleks kõiki ettevõtlusorganisatsioone, kes tegevuskavaga kokku puutuvad. 
Kaubanduskoja ettepanek:
Palume koostööd puudutavas punktis ja sidusrühmade punktis tuua üldistavalt välja ettevõtlusorganisatsioonid ning mitte nimetada konkreetseid organisatsioone. 

Loodame, et peate võimalikuks Kaubanduskoja kommentaare ja ettepanekuid arvesse võtta.

Lugupidamisega

/allkirjastatud digitaalselt/

